সু চির রাজনীতি ধর্মভিত্তিক। তাঁর নিজের ধর্ম বৌদ্ধধর্মনির্ভর, যাকে বলা যায় বৌদ্ধ জাতীয়তাবাদ। তিনি তাঁর এক রচনায় ফতোয়া দিয়েছেন, রাজনৈতিক নেতাদের বৌদ্ধ ধর্মশাস্ত্র বর্ণিত ন্যায়পরায়ণ রাজার ‘দশ-রাজধম্ম’ নীতি অনুসরণ করা কর্তব্য। একজন শাসকের কী সেই রাজ-ধম্ম? সেগুলো হলো: ঔদার্য, নীতিজ্ঞান, আত্মত্যাগ, চারিত্রিক দৃঢ়তা, দয়া, কৃচ্ছ্র, ক্রোধহীনতা বা অহিংসা, সহিষ্ণুতা এবং আত্মসংযম। [‘ইন কোয়েস্ট ফর ডেমোক্রেসি’, ১৯৯১] তাঁর এই উচ্চ নৈতিকতামূলক রচনা পাঠ করে পশ্চিমী নীতিনির্ধারকেরা দেখলেন, তিনি যে শুধু ‘গণতন্ত্রের মানসকন্যা’ তা-ই নন, পশ্চিমের গণতন্ত্রের যে ধারণা তার অনেক ঊর্ধ্বে তাঁর অবস্থান। অ্যারিস্টটল, রুশো, ভলতেয়ার তাঁর কাছে কিছু নন। এই রকম উচ্চ নৈতিকতাসম্পন্ন একজন মহাজ্ঞানী ও মহাগণতন্ত্রী যদি নোবেল পুরস্কার না পান, তবে ব্যাপারটি কেমন দেখায়! নোবেল পুরস্কার তাঁকে দেওয়া উচিত ছিল সাহিত্যে, কিন্তু তাঁরা দেখলেন নিজ দেশে এবং এশিয়ায় মানবতার বাণী প্রচারক হিসেবে তিনি মহাত্মা গান্ধীকে ছাড়িয়ে গেছেন। সুতরাং, তাঁর প্রাপ্য শান্তিতে নোবেল পুরস্কার। নিজের দেশে এবং আন্তর্জাতিক ক্ষেত্রে তাঁর ভূমিকা হবে অতুলনীয়। ‘দশ-রাজধম্ম’ তিনি অক্ষরে অক্ষরে পালন করছেন ক্ষমতা পাওয়ার পর থেকে তাঁর দেশে। ব্রহ্মদেশের খ্রিষ্টান, হিন্দু ও মুসলমানরা এখন তাঁর ‘রাজধম্মে’র স্বাদ গভীরভাবে পাচ্ছে।